**SUPERB... (cu drag şi modestie, Criticului Blînd)**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când poezia-şi strigă din străfunduri

Poetul, s-o creeze cu-al său verb,

Şoptindu-i ce simţire şi ce gânduri

Să pună în aluatu-i, e… superb!

Şi când cu autoritatea-i suavă

Strofa-şi supune demiurgul şerb,

Răzbate din adâncuri, ca o lavă,

Sudoarea sufletului - iarăşi e… superb!

Sau când, ca o fecioară fără pată,

Un vers îşi cântă ruga, chiar imberb,

Atunci şi cel ce n-a mai scris vreodată

Îşi cere dreptul său de-a fi… superb !

Pentru acestea toate nu-s cuvinte,

Nici pentru criticul cel mai acerb

Ce îşi coboară-n suflet a sa minte,

Mai potrivite ca simplul… « Superb ! »